Guvernul a adoptat, joi, proiectul de lege pentru modificarea şi completarea Ordonanţei de urgenţă a Guvernului nr. 80/2013 privind taxele judiciare de timbru şi a Ordonanţei de urgenţă a Guvernului nr. 51 /2008 privind ajutorul public judiciar în materie civilă. Prin această iniţiativă legislativă, va fi redus nivelul taxelor judiciare de timbru în unele situaţii, cum ar fi în cazul partajului propriu-zis, indiferent de modalitatea de realizare a acestuia, la valoarea masei partajabile, precum şi în cazul bunurilor supuse partajului, al creanţelor pe care coproprietarii le au unii faţă de alţii, născute din starea de proprietate comună.
Acţiunile şi cererile introduse la instanţele judecătoreşti se taxeaza în funcţie de valoarea bunurilor, prin aplicarea unui procent cuprins între 1% şi 8%, mai precizează comunicatul de presă al Guvernului.
În prezent, acţiunile şi cererile evaluabile în bani, introduse la instanţele judecătoreşti, sunt taxate astfel:
a) până la valoarea de 500 lei - 8%, dar nu mai puţin de 20 lei;
b) între 501 lei şi 5.000 lei - 40 lei + 7% pentru ce depăşeşte 500 lei;c) între 5.001 lei şi 25.000 lei - 355 lei + 5% pentru ce depăşeşte 5.000 lei;
d) între 25.001 lei şi 50.000 lei - 1.355 lei + 3% pentru ce depăşeşte 25.000 lei;
e) între 50.001 lei şi 250.000 lei - 2.105 lei +2% pentru ce depăşeşte 50.000 lei;
f) peste 250.000 lei - 6.105 lei + 1% pentru ce depăşeşte 250.000 lei.
De asemenea, sunt reduse la jumătate taxele judiciare pentru acele situatii de divorţ în care cererea vine din partea aceluia dintre soţi a cărui stare de sănătate face imposibilă continuarea căsătoriei. O reducere similară se va aplica şi pentru alte cereri care nu sunt accesorii unei cereri de divort şi au ca obiect stabilirea locuinţei copilului, exercitarea autorităţii părinteşti, cheltuieli de creştere si educare a copilului, etc.
Proiectul de lege aprobat de Guvern va fi transmis spre dezbatere şi adoptare Parlamentului.